Úradný vestník L 156 , 07/07/1995 S. 0001 - 0002



Nariadenie Rady (ES) č. 1643/95 z 29. júna 1995, ktorým sa mení a dopíňa nariadenie (ES) č. 2062/94, ktorým sa zriaďuje Európska agentúra pre bezpečnosť a ochranu zdravia pri práci RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä jej článok 235, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže je potrebné zmeniť zloženie Správnej rady Európskej agentúry pre bezpečnosť a ochranu zdravia pri práci, čo sa týka zastupovania zamestnávateľských a zamestnaneckých organizácií; keďže zloženie Správnej rady je potrebné upraviť tak, aby zohľadňovalo pristúpenie Rakúska, Fínska a Švédska; keďže je preto potrebné zmeniť a doplniť nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci [3]; keďže zmluva pre prijatie tohto nariadenia neumožňuje iné právomoci, než sú právomoci uvedené v článku 235, PRIJALA TOTO NARIADENIE: Článok 1 Nariadenie (ES) č. 2062/94 sa týmto mení a dopĺňa nasledovne: 1. V prvom pododseku článku 4 ods. 2 sa slová "tohto nariadenia" nahrádzajú slovami "nariadenia (ES) č. 1643/95". 2. Článok 8 sa nahrádza nasledujúcim textom: "Článok 8 Správna rada 1. Agentúra má Správnu radu pozostávajúcu z 48 členov, z ktorých: a) pätnásť členov zastupuje vlády členských štátov; b) pätnásť členov zastupuje zamestnávateľské organizácie; c) pätnásť členov zastupuje zamestnanecké organizácie; d) traja členovia zastupujú Komisiu. 2. Členovia uvedení v odsekoch 1 písm. a), b) a c) majú byť menovaní tak, že Rada vymenuje po jednom členovi za každý členský štát pre každú z vyššie uvedených kategórií. Členovia uvedení v odsekoch 1 písm. b) a c) majú byť menovaní po jednom za každý členský štát a pre každú z príslušných kategórií z členov a zástupcov zastupujúcich zamestnávateľské a zamestnanecké organizácie v Poradnom výbore pre bezpečnosť, hygienu a ochranu zdravia pri práci zriadenom na základe rozhodnutia 74/325/EHS [4], na základe návrhu skupiny z členov a zástupcov výboru. Rada súčasne vymenuje aj zástupcov za rovnakých podmienok aké platia pre členov, ktorí sa zúčastňujú zasadaní Správnej rady len v prípade neprítomnosti riadneho člena alebo v súlade s ustanoveniami rokovacieho poriadku. Komisia vymenuje členov a zástupcov, ktorí ju zastupujú. 3. Funkčné obdobie členov Správnej rady je tri roky. Je obnoviteľné. Po uplynutí funkčného obdobia alebo v prípade odstúpenia majú členovia zostať vo funkcii až dovtedy, kým nie je ich vymenovanie obnovené, alebo kým nie sú nahradení inými členmi. 4. Správna rada si volí spomedzi svojich členov predsedu a troch podpredsedov, ktorých funkčné obdobie je jeden rok. 5. Predseda zvoláva Správnu radu dvakrát do roka a na žiadosť aspoň polovice jej členov. 6. Rozhodnutia Správnej rady sú prijímané dvojtretinovou väčšinou hlasov. Každý z členov uvedených v odseku 1 písm. a) má dva hlasy. Každý z členov uvedených v odsekoch 1 písm. b), c) a d) má po jednom hlase. Náhradník nemá právo voliť, pokiaľ je na rokovaní prítomný riadny člen. 7. Predseda Správnej rady a riaditeľ Európskej nadácie pre zlepšenie životných a pracovných podmienok majú možnosť zúčastňovať sa zasadaní Správnej rady ako pozorovatelia. 8. Správna rada si schváli svoj rokovací poriadok, ktorý nadobudne platnosť po jeho schválení Radou na základe stanoviska predloženého Komisiou." 3. V štvrtom pododseku článku 10 ods. 1 sa slová "tohto nariadenia" nahrádzajú slovami "nariadenia (ES) č. 1643/95". Článok 2 Toto nariadenie nadobúda platnosť tretí deň po jeho zverejnení v Úradnom vestníku Európskych spoločenstiev. Toto nariadenie je záväzné ako celok a je priamo aplikovateľné vo všetkých členských štátoch. V Luxemburgu 29. júna 1995 Za Radu predseda J. Barrot [1] Ú. v. ES C 151, 19.6.1995. [2] Stanovisko doručené 31. mája 1995 (zatiaľ neuverejnené v úradnom vestníku). [3] Ú. v. ES L 216, 20.8.1994, s. 1. [4] Ú. v. ES L 185, 9.7.1974, s. 15. --------------------------------------------------